མངོན་པར་ཤེས་པ་དྲུག་

མངོན་པར་ཤེས་པ་དྲུག། 
༡ ལྷའི་མིག   ལྷའི་རྣ་བ།  སེམས་ཀྱི་རྣམ་གྲངས་ཤེས་པ།  ལུས་ཀྱི་རྫུ་འཕྲུལ་ཤེས་པ།   སྔོན་གྱི་གནས་རྗེས་སུ་དྲན་པ་ཤེས་པ།  ཟག་པ་ཟད་པ་ཤེས་པ་དང་དྲུག་གོ    ཆོས་ཀྱི་རྣམ་གྲངས་ཀྱི་བརྗེད་བྱང་ལས།   དེ་ལ་ཐག་རིང་པོ་དང་དུས་རིང་པོ་ན་གནས་ཤིང་འབྱུང་བ་ལྐོག་ཏུ་འགྱུར་བའི་ཆོས་རྣམས་ལ་ད་ལྟར་མངོན་སུམ་དུ་དྲུང་ན་འདུག་པ་དང་འདྲ་བར་རྟོགས་ཤིང་ཤེས་པ་ནི་མངོན་པར་ཤེས་པ་ཞེས་བྱ་སྟེ།   ད་ལྟར་གྱི་ལུས་ཉེ་རིང་ཇི་སྙེད་པ་དང་ཤི་ནས་གར་སྐྱེས་པའི་གཟུགས་ཐམས་ཅད་མཐོང་བ་དེ་ནི་ལྷའི་མིག་གོ   སྒྲ་དང་སྐད་དང་བརྡ་སྣ་ཚོགས་ཐོས་ཤིང་གོ་བ་ནི་ལྷའི་རྣ་བའོ།   སེམས་ཅན་གྱི་བསམ་པ་དང་བག་ལ་ཉལ་ཆེ་ཆུང་ཀུན་ཤེས་པ་ནི་སེམས་ཀྱི་རྣམས་གྲངས་ཤེས་པའོ།   འབར་བ་དང་།   འཕུར་བ་དང་།  མང་ཉུང་དང་།   བཟང་ངན་དང་།  ཆུ་ལ་འགྲོ་ཞིང་ས་ལ་འབྱིང་བ་དག་ཤེས་པ་ནི་ལུས་ཀྱི་རྫུ་འཕྲུལ་ཤེས་པའོ།   ད་ལྟར་གྱི་དུས་ནས་བཟུང་སྟེ།  ཚེ་རབས་སྔ་མ་ལ་གནས་གང་ན་གནས་གནས་ལས་ཅི་བྱེད་པའི་ལོ་རྒྱུས་དྲན་པ་མི་སྔོན་གྱི་གནས་རྗེས་སུ་དྲན་པའོ།   མཐོང་བ་དང་བསྒོམ་པས་སྤངས་པའི་ཉོན་མོངས་པ་ཅི་སྤངས་ཅི་མ་སྤངས་པའི་རིམ་པ་ཤེས་བཞིན་ཟད་པ་དང་མི་སྐྱེ་བའི་ཡེ་ཤེས་ཐོབ་པ་ཤེས་པ་དག་ནི་ཟག་པ་ཟད་པ་ཤེས་པའོ།   ཞེས་གསུངས་སོ།
༢ ཀློང་རྡོལ་གསུང་འབུམ་ལས།   རྫུ་འཕྲུལ་གྱི་ཡུལ་ཤེས་པའི་མངོན་ཤེས།   ལྷའི་རྣ་བའི་མངོན་ཤེས།   གཞན་སེམས་ཤེས་པའི་མངོན་ཤེས།  སྔོན་གནས་རྗེས་དྲན་གྱི་མངོན་ཤེས།   འཆི་འཕོ་བ་དང་སྐྱེ་བ་ཤེས་པའི་མངོན་ཤེས།  ཟག་ཟད་ཀྱི་མངོན་ཤེས་དང་དྲུག་གོ    ཞེས་གསུངས་སོ།   འདི་རྣམས་ཟག་མེས་ཡེ་ཤེས་ཉེར་གཅིག་གི་ཁོངས་སུ་གཏོགས་ལ།  རྣམ་གྲངས་རྒྱ་མཚོའི་གཏེར་ལས།   ལྔ་པའི་དོད་དུ་ལྷའི་མིག་གི་མངོན་ཤེས་དྲང་ངོ་།   ༣  རྣམ་གྲངས་ཤེས་ལྡན་ཡིད་ཀྱི་དགའ་སྟོན་ལས།   མིག་གི་མངོན་ཤེས།  རྣ་བའི་མངོན་ཤེས།  སྣའི་མངོན་ཤེས།  སྔོན་གནས་རྗེས་དྲན་གྱི་མངོན་ཤེས།  རྫུ་འཕྲུལ་གྱི་མངོན་ཤེས།  གཞན་སེམས་ཤེས་པའི་མངོན་ཤེས།  ཟག་ཟད་ཀྱི་མངོན་ཤེས་རྣམས་སོ།   ཞེས་དྲང་ངོ་།  མངོན་ཤེས་དྲུག་ཅེས་པའང་འདི་ཉིད་དོ།

༼དུང་དཀར་ཚིག་མཛོད་ཆེན་མོ་༽ནས་བཏུས།
Category:དུང་དཀར་ཚིག་མཛོད་ཆེན་མོ་